Hrvat u Gvatemali: "Zidovi razorenih kuća gnječili ljude"

Karlovčanin Mladen Postružnik svjedočio je posljedicama teške nesreće koja je pogodila Srednju Ameriku u četvrtak. Poginulo je 86 ljudi, nestalo ih je oko 350

<p>Zemlja je mljela kuće, razbijala ih, a komadi zidova gnječili su ljude, opisuje <b>Mladen Postružnik</b> tragediju koja je u četvrtak oko 21 sat zadesila naselje u blizini glavnoga grada Gvatemale, u kojoj taj hrvatski novinar već dugo živi i radi. Prema posljednjim podacima, poginulo je 86 ljudi, a od 300 do 350 ih je nestalo pod naslagama brda koje se nakon desetodnevnih neprekidnih kiša odronilo na podnožnu koloniju Cambray II u Santa Catarini Pinuli. Katastrofa je to, upozorava Postružnik, koji je za KAportal napisao detaljno izvješće, koja je, nažalost, bila samo pitanje vremena.</p><p>- Glavni grad Gvatemale smješten je u dolini oko koje su u krugu 30 kilometara čak četiri vulkana. Dolina je ispresijecana jarcima od nekih 60 metara u kojima je nekad tekla lava. Njih su naselili ljudi, mada tektonika i oborine i dalje rade svoje. Pa se dogodi ovakvo nešto - objašnjava Postružnik dodajući kako je gvatemalska državna agencija za krizne situacije i katastrofe, CONREDA, gradonačelnika gradića Santa Catarina Pinula od 2008. uredno upozoravala da je riječ o mjestu visokog rizika.</p><p> - Nemaru odgovornih dodajte ‘poduzetnike’ koji radi zarade urbaniziraju opasne i nezgodne terene te na njima prodaju siromašnijim ljudima koji sanjaju svoju kućicu i eto recepta za katastrofu. Dovoljno je onda tek lošije vrijeme - zaključuje Postružnik navodeći kako je odron zatrpao oko 17.000 četvornih metara prostora, u čijem pretraživanju su pomoć ponudile i druge zemlje, pa i SAD i Kuba. Svejedno, trupla poginulih izvlače se sporo, a jedan od njih je, piše Postružnik, i Quani Bonilla, 18-godišnji državni prvak u skvošu.</p><p> - U četvrtak nakon nesreće iz zemlje su izvukli Ronyja, mladića. On je, nažalost, rijedak sretnik. Neki od okupljenih rođaka nastradalih pothranjuju nadu pričama kako su primili SMS-ove zatrpanih članova obitelji, zbog čega spasioci povremeno gase mehanizaciju, viču i liježu na zemlju ne bi li čuli ima li ikoga ispod. No sve je manje nade da će se itko odazvati pod tisućama tona zemlje - izvještava Postružnik.</p>